
Aprobată în şedinţa Guvernului

din

Proiect

PARLAMENTUL REPUBLICII MOLDOVA

LEGEA

cu privire la asociaţiile utilizatorilor de apă pentru irigare

Parlamentul adoptă prezenta lege ordinară.

CAPITOLUL I. DISPOZIŢII GENERALE

Articolul 1. Scopul şi obiectul legii

(1) Scopul prezentei legi îl constituie:

a) crearea unui cadru legal comprehensiv pentru constituirea şi funcţionarea asociaţiilor utilizatorilor de apă pentru irigare, drept formă specifică de entităţi juridice; 

b) stabilirea unei baze legale pentru transmiterea în folosinţă către asociaţiile utilizatorilor de apă pentru irigare a părţilor sistemelor de irigare care constituie obiectul dreptului de proprietate a statului;  

c) crearea unui mecanism eficient, prin constituirea asociaţiilor utilizatorilor de apă pentru irigare, pentru gestionarea părţilor sistemelor de irigare care se află în proprietatea  statului, precum şi a celor care se află în proprietate comună pe cote-părţi.
(2)  Prezenta lege are  ca  obiect relaţiile  ce  ţin  de  crearea, activitatea, reorganizarea  şi lichidarea asociaţiilor, precum  si relaţiile ce apar între asociaţie şi organul public care exercită dreptul de proprietate de stat în procesul şi după transmiterea în folosinţa asociaţiilor a  sistemelor de irigare – proprietate publică a statului.

Articolul 2. Noţiuni generale


În sensul prezentei legi, se definesc următoarele noţiuni generale:

Asociaţia utilizatorilor de apă pentru irigare (în continuare – Asociaţie) – formă de asociere, în conformitate cu prevederile prezentei legi, a persoanelor fizice şi juridice, care utilizează apa pentru irigare; 

sistem de irigare – reţea hidraulică distinctă, constituită din staţii de pompare,  canale, conducte, bazine de acumulare, care este utilizată pentru a capta apă dintr-un rîu, bazin de acumulare sau din sursele de apă subterană şi pentru a transporta această apă spre o suprafaţă de pămînt în scopul irigării acesteia. Sistemul de irigare mai include terenurile limitrofe, destinate protecţiei infrastructurii de irigaţie, liniile de transmisiune electrică, drumurile de acces, precum şi clădirile, infrastructura şi alt echipament, care sînt necesare pentru a exploata, întreţine şi repara sistemul de irigare. În sistemul de irigare se include şi  reţeaua asociată de desecare; 
arie de deservire – suprafaţă de teren, clar definitivată, deservită de Asociaţie;

unitatea de monitorizare şi supraveghere – subdiviziune a  organului central de specialitate al administraţiei publice care administrează în numele statului sistemele de irigare proprietate publică a statului. Unitatea de monitorizare şi supraveghere va fi responsabilă de exercitarea drepturilor şi obligaţiilor ce îi revin organului public prin actul de transmitere a sistemului de irigare în folosinţă Asociaţiei;

sector – una din părţile în care este împărţită aria de deservire, în scopul delegării reprezentanţilor la adunarea generală;

reprezentant al sectorului – membru al Asociaţiei din sectorul respectiv care a fost mandatat să reprezinte sectorul la adunarea generală.
Articolul 3. Statutul juridic al Asociaţiei

(1) Asociaţia este persoană juridică cu statut de organizaţie necomercială, ai cărei membri sînt  persoanele juridice şi fizice care utilizează în activitatea lor irigarea.

(2)   Asociaţia activează în baza prezentei legi, a statutului şi regulamentelor interne.

(3)  Se interzice  imixtiunea  autoritarilor publice şi a persoanelor  cu funcţii  de răspundere ale acestora în activitatea Asociaţiei,  cu excepţia cazurilor prevăzute expres de actele legislative.
Articolul 4. Scopul şi sarcinile Asociaţiei

(1) Asociaţia se constituie în conformitate cu prezenta lege în scopul administrării, exploatării şi întreţinerii, în interes public şi în interesul membrilor săi, a sistemului de irigare, în baza căruia este formată.

(2) Denumirea deplină a Asociaţiei va include sintagma „Asociaţia utilizatorilor de apă pentru irigare”, denumirea localităţii unde funcţionează sau un alt nume distinctiv, scrise în limba de stat.

(3)  În cadrul unui sistem de irigare poate fi constituită doar o singură asociaţie.

(4) Sarcinile principale ale Asociaţiei sînt următoarele: 

a) gestionarea şi exploatarea sistemului de irigare din cadrul ariei sale de deservire şi distribuire a apei pentru irigare către membrii Asociaţiei;

b) întreţinerea, reabilitarea şi îmbunătăţirea sistemului de irigare din cadrul ariei de deservire şi executarea lucrărilor de construcţie şi reconstrucţie, conform necesităţilor;

c) extragerea apei direct dintr-un rîu, rezervor sau altă sursa de apă, în conformitate cu legislaţia cu privire la ape, pentru a o distribui în cadrul ariei de deservire;

d) stabilirea normelor privind consumul apei pentru irigare şi colectarea plăţilor pentru irigare;

e) procurarea, substituirea, exploatarea şi întreţinerea echipamentului de irigare;

f) instruirea membrilor Asociaţiei în domeniul tehnicilor de irigare, aspectelor agriculturii irigabile, metodelor de economisire a apei şi noilor tehnologii.

(5) Asociaţia poate distribui apa pentru irigare, în limitele disponibilităţii, în bază de contract, către persoanele care deţin în proprietate sau folosinţă terenuri irigabile în cadrul ariei de deservire şi care nu sînt membri ai Asociaţiei.

(6) Pentru a realiza sarcinile descrise mai sus, Asociaţia se poate angaja în relaţii contractuale, deschide conturi bancare, iniţia acţiuni în justiţie sau întreprinde alte activităţi legale, necesare pentru realizarea sarcinilor sale de bază, conform celor stipulate în prezentul articol, însă nu va întreprinde nici o formă de activitate economică.

Articolul 5. Principiile activităţii Asociaţiei

Asociaţia, în vederea realizării scopurilor şi sarcinilor sale, se va ghida de următoarele principii: 

a) principiul nediscriminării – nu va admite nici un fel de discriminări ale membrilor sau categoriilor de membri ai săi, inclusiv în funcţie de gen, religie sau etnie;

b) principiul transparenţei şi participării – va activa într-un mod transparent şi va promova participarea membrilor prin intermediul organelor sale de conducere;

c) principiul imparţialităţii şi echităţii – va asigura imparţialitate şi echitate în procesul luării de decizii şi în alocarea şi utilizarea resurselor, inclusiv a apei pentru irigare, ţinînd cont de necesităţile membrilor săi; 

d) principiul utilizării raţionale a resurselor – va asigura utilizarea raţională a resurselor, pentru a preveni pierderile de apă,  irigarea în exces, eroziunea, salinizarea, poluarea, precum şi pentru a promova protecţia mediului înconjurător;

e) principiul recuperării depline a costurilor – va fixa plăţi şi tarife la un nivel care să-i asigure resurse adecvate pentru a-şi îndeplini toate obligaţiunile sale financiare şi va întreprinde orice efort rezonabil pentru a asigura ca aceste plăţi şi tarife să fie colectate.

CAPITOLUL II. CALITATEA DE MEMBRU 

ŞI CONSTITUIREA ASOCIAŢIEI

Articolul 6. Calitatea de membru 

(1) Orice persoană fizică si/sau juridică, care este proprietarul unui teren situat în cadrul ariei de deservire a Asociaţiei, sau deţine drepturi de arendă sau alte drepturi de folosinţă pentru o perioadă de trei sau mai mulţi ani asupra terenurilor situate în cadrul unei astfel de arii de deservire, are dreptul de a deveni membru al acestei Asociaţii. 

(2) Persoana fizică sau juridică, care dispune de drepturi de arendă sau alte drepturi de folosinţă asupra terenurilor situate în cadrul ariei de deservire a unei Asociaţii pentru o perioadă de mai puţin de trei ani, poate deveni membru al Asociaţiei doar în baza unui consimţămînt în scris, oferit de proprietarul terenului sau drept rezultat al prezentării contractului de arendă, care conţine prevederi permisive în acest sens.

Articolul 7. Drepturile şi obligaţiile membrilor Asociaţiei 

(1) Membrii Asociaţiei au următoarele drepturi:

a) recepţionarea unei părţi echitabile de apă pentru irigare, distribuită de Asociaţie; 

b) beneficierea de serviciile prestate de/sau prin Asociaţie;

c) candidarea la alegerile pentru organele Asociaţiei, cu condiţia că au achitat toate plăţile necesare ce ţin de activitatea Asociaţiei;

d) propunerea subiectelor de discuţie pentru agenda întrunirilor adunării generale;

e) desemnarea şi votarea candidaţilor pentru alegerea organelor Asociaţiei;

f) primirea compensaţiilor, în cazul în care sînt aduse daune culturilor  agricole sau terenurilor, drept rezultat al neglijenţei din partea personalului angajat de Asociaţie, sau drept rezultat al activităţilor defectuoase de exploatare şi întreţinere, realizate de Asociaţie pe terenurile lor;

g) inspectarea, pe parcursul orelor de lucru, la sediul Asociaţiei, a registrelor şi documentelor contabile ale Asociaţiei, solicitarea şi obţinerea detaliilor referitoare la evidenţa contabilă, planurile de exploatare şi întreţinere a sistemei de irigare.

(2) Membrii Asociaţiei au următoarele obligaţii: 

a) respectarea prevederilor statutului şi ale regulamentelor interne aprobate de adunarea generală a Asociaţiei;

b) achitarea, în termenele stabilite, a plăţilor şi obligaţiilor financiare în conformitate cu statutul şi prezenta lege; 

c) conformarea orarului de irigare şi de consum a apei pentru irigare; 

d) acoperirea costurilor de reparaţie sau înlocuire a echipamentului care   s-a defectat în urma unei acţiuni sau inacţiuni săvîrşite din neglijenţă; 

e) oferirea Asociaţiei a informaţiei relevante despre utilizarea pămîntului şi apei; 

f) permiterea angajaţilor sau reprezentanţilor Asociaţiei să aibă acces pe terenurile lor cu maşini şi echipamente, pentru executarea lucrărilor ce ţin de exploatarea şi întreţinerea sistemului de irigare;

g) conformarea regulilor tehnice aplicabile ce ţin de reconstrucţia, exploatarea şi întreţinerea sistemului de irigare.

Articolul 8. Aderarea noilor membri la Asociaţie

(1) Orice persoană fizică sau juridică, care întruneşte condiţiile pentru a deveni membru al Asociaţiei, în conformitate cu articolul 6 din prezenta lege, are dreptul să prezinte o cerere în scris de aderare la Asociaţie.  

(2) Consiliul de administraţie trebuie să admită cererea de aderare la Asociaţie, cu excepţia următoarelor cazuri:

a) dreptul unei persoane de a deveni membru al Asociaţiei nu poate fi realizat pînă la finele sezonului de irigare. În cazul respectiv, solicitantul care doreşte să adere la Asociaţie va fi informat despre ziua admiterii;

b) solicitantul a fost exclus din rîndurile Asociaţiei pe parcursul ultimilor trei ani. 

(3) Consiliul de administraţie notifică solicitantul despre admiterea sa în rîndurile Asociaţiei şi modifică imediat Registrul membrilor acesteia. 

(4) Restricţia menţionată la alineatul 2 litera a) din prezentul articol nu se  aplică în cazul succesorului unei persoane fizice decedate sau a noului proprietar sau deţinător al terenului, cu condiţia că acesta îşi asumă personal responsabilitatea de a achita obligaţiile financiare pe care predecesorul său le avea faţă de Asociaţie.

Articolul 9. Încetarea calităţii de membru al Asociaţiei

(1) Un membru al Asociaţiei, care încetează să deţină în proprietate sau să utilizeze terenuri care se află în cadrul ariei de deservire şi astfel devine neeligibil pentru a întruni calitatea de membru al Asociaţiei în conformitate cu articolul 6 din prezenta lege, trebuie să se retragă din rîndurile Asociaţiei şi să notifice în scris, în mod prompt, Consiliul de administraţie despre acest fapt.

(2)  În cazul în care o astfel de persoană nu notifică în scris, în termen de o lună de la data apariţiei împrejurărilor descrise mai sus, încetarea calităţii de membru este constatată de Consiliul de administraţie din oficiu. Încetarea calităţii de membru al Asociaţiei se face prin radierea numelui sau denumirii acestuia din Registrul membrilor Asociaţiei.

(3)  Dacă Asociaţia a suportat cheltuieli specifice care ţin de proiectarea, construcţia, reconstrucţia, întreţinerea sau exploatarea unui sistem de irigare, persoana în cauză trebuie să achite Asociaţiei o sumă echivalentă cu cheltuielile suportate pînă la exercitarea dreptului de retragere din rîndurile membrilor Asociaţiei. 
(4)  Membrul Asociaţiei se poate retrage din rîndurile acesteia numai respectînd condiţiile alineatului precedent. Statutul Asociaţiei poate prevedea ca acest drept să se exercite doar după finalizarea sezonului de irigare.

(5)  Membrul Asociaţiei poate fi exclus din rîndurile acesteia prin decizia adunării generale la propunerea Consiliului de administraţie, în cazul:

a) neconformării sistematice prevederilor statutului Asociaţiei şi regulamentelor interne aprobate de adunarea generală sau a normelor tehnice aplicabile;

b) refuzului de a achita plăţile datorate Asociaţiei; 

c) refuzului nejustificat de a achita costurile de reparaţie sau înlocuire a daunelor cauzate echipamentului sau infrastructurii sistemei de irigare, printr-o acţiune sau inacţiune săvîrşită intenţionat sau din neglijenţă; 

d) utilizării ilegale a apei sau refuzului repetat de a se conforma orarului de distribuire a apei. 

(6) Persoana care este exclusă din rîndurile Asociaţiei va rambursa acesteia cheltuielile specifice care ţin de proiectarea, construcţia, reabilitarea sau exploatarea sistemului de irigare drept rezultat al calităţii de membru al Asociaţiei respective.

(7) Decizia Asociaţiei de a exclude un membru poate fi contestată în instanţa de judecată în termen de trei luni de la data luării deciziei respective. 

Articolul 10. Procedura de constituire a Asociaţiei

(1) Constituirea Asociaţiei are loc în mod voluntar, pe principiile liberei asocieri, în conformitate cu prevederile prezentei legi.

(2) Persoanele fizice şi juridice care sînt proprietari sau utilizatori ai terenurilor agricole, vor forma un grup de iniţiativă care va identifica şi propune suprafaţa arealului de deservire şi vor organiza crearea comitetului de constituire, care va cuprinde nu mai mult de douăsprezece membri potenţiali ai Asociaţiei.

(3) Nu este necesar de a include în arealul de deservire întreaga suprafaţă de pămînt care poate fi irigată de sistemul de irigare, dacă starea sistemului este atît de rea, încît irigarea terenurilor nu este posibilă şi/sau proprietarii şi/sau utilizatorii unor astfel de terenuri nu manifestă interes pentru irigare.

(4) Comitetul de constituire este compus din membrii care reprezintă diferite părţi ale arealului de deservire, pentru a asigura un nivel de reprezentare echitabilă a membrilor potenţiali ai Asociaţiei. 

(5) Comitetul de constituire îşi alege preşedintele şi îşi elaborează propriile reguli de procedură, valabile pentru perioada premergătoare constituirii Asociaţiei.

(6) Comitetul de constituire pregăteşte:

a) proiectul acordului de constituire; 

b) proiectul statutului Asociaţiei;

c) planul arealului de deservire care indică dimensiunea şi localizarea sectoarelor;

d) lista membrilor potenţiali ai Asociaţiei;  

e) proiectul bugetului şi planului de activitate a Asociaţiei. 

(7) După ce membrilor potenţiali ai Asociaţiei le este oferită oportunitatea de a analiza şi expune comentarii asupra documentelor enumerate în alineatul (6) al prezentului articol, şi luînd în considerare toate comentariile primite, comitetul de constituire trimite un dosar cu toate aceste documente, inclusiv analiza comentariilor, unităţii de monitorizare şi supraveghere pentru aprobare. 

(8) Unitatea de monitorizare şi supraveghere poate să refuze avizarea documentelor enumerate în alineatul (6) al prezentului articol, doar în cazurile în care: 

a) acestea nu se conformează prevederilor prezentei legi;

b) sistemul de irigare din cadrul arealului de deservire nu este capabil să primească apă direct dintr-o sursă care este propusă pentru exploatare de către Asociaţie.

(9) În decurs de şase săptămîni din ziua avizării dosarului сu proiectele documentelor de către unitatea de monitorizare şi supraveghere, comitetul de constituire convoacă adunarea de constituire la care vor fi invitaţi toţi membrii potenţiali ai Asociaţiei, pentru a analiza proiectele documentelor de constituire propuse de comitetul de constituire. Adunarea de constituire este prezidată de preşedintele comitetului.

(10) Adunarea de constituire analizează proiectul statutului Asociaţiei. Statutul se consideră a fi aprobat, dacă cel puţin 50% plus unu din membrii potenţiali ai Asociaţiei au votat pentru aprobarea acestuia, cu condiţia că aceştia deţin în proprietate sau folosinţă cel puţin 50% plus unu din terenurile cuprinse în cadrul ariei de deservire.

(11) Adunarea de constituire alege Consiliul de administrare al Asociaţiei, comisia de audit şi, după caz, comisia de soluţionare a litigiilor. 

(12) În cazul în care statutul nu este aprobat din cauza lipsei numărului necesar de voturi, adunarea de constituire este numită pentru o dată ulterioară. Dacă statutul nu este aprobat nici la adunarea repetată, comitetul de constituire îşi încetează activitatea, iar procedura de constituire a Asociaţiei este considerată eşuată.

(13) Adunarea de constituire stabileşte data întrunirii primei adunări generale.   

(14) Membrii comitetului de constituire au dreptul să ceară Asociaţiei rambursarea costurilor rezonabile efectuate pe parcursul procedurii de constituire, iar aceste costuri trebuie să fie incluse în proiectul bugetului Asociaţiei.

Articolul 11. Documentele de constituire a Asociaţiei

(1) Documentele de constituire a Asociaţiei sînt acordul de constituire şi statutul. 

(2) Acordul de constituire a Asociaţiei trebuie sa cuprindă:

a) denumirea deplină si prescurtată a Asociaţiei şi informaţii detaliate despre sediul acesteia;

b) scopul si genurile principale de activitate;

c) termenul de activitate a Asociaţiei;

d) lista fondatorilor Asociaţiei;

e) mărimea iniţiala a cotizaţiei de membru, cu specificarea  mărimii  şi formei aporturilor efectuate de către  fiecare fondator;

f) modul şi termenele  de restituire a cheltuielilor de  constituire şi de înregistrare a Asociaţiei;

g) alte prevederi  privind  modul şi termenele de constituire şi  de înregistrare a Asociaţiei.

(3) Acţiunea prevederilor acordului de constituire încetează după înregistrarea   de  stat  a  Asociaţiei şi  îndeplinirea tuturor obligaţiilor pe care şi le-au asumat fondatorii.
(4) Statutul Asociaţiei include următoarele prevederi obligatorii: 

a) denumirea Asociaţiei;

b) sediul Asociaţiei;

c) aria de deservire cu referinţe la hărţi şi planuri;

d) scopul şi sarcinile Asociaţiei; 

e) structura şi competenţele organelor Asociaţiei;

f) drepturile, obligaţiile şi responsabilităţile membrilor Asociaţiei;

g) sancţiunile aplicabile membrilor care au încălcat prevederile statutului sau regulamentelor interne ale Asociaţiei;

h) procedura de aderare la Asociaţie, temeiurile şi procedura de încetare a calităţii de membru al Asociaţiei;

i) procedurile pentru convocarea şi organizarea întrunirilor adunării generale; 

j) prevederi cu privire la stabilirea plăţilor;

k) condiţiile încetării activităţii (reorganizării şi/sau lichidării) Asociaţiei.

(5) Toţi fondatorii semnează acordul de constituire a Asociaţiei. Preşedintele şi secretarul adunării de constituire semnează statutul Asociaţiei. Procesul-verbal al întrunirii de constituire este semnat de către fondatori, preşedintele şi secretarul adunării de constituire.    

Articolul 12. Înregistrarea de stat a Asociaţiei

(1) Înregistrarea de stat a Asociaţiei se realizează în conformitate cu prevederile legislaţiei în vigoare. 

(2) Asociaţia obţine statutul de persoană juridică din momentul înregistrării de stat. 

(3) Refuzul cu privire la înregistrarea de stat a Asociaţiei, încălcarea termenelor sau procedurii înregistrării de stat, precum şi orice alte impedimente impuse unei astfel de înregistrări poate fi contestată în instanţa de judecată, conform modalităţii stabilite de legislaţia Republicii Moldova. 

(4) Copiile documentelor de constituire şi a certificatului înregistrării de stat vor fi prezentate unităţii de monitorizare şi supraveghere. 

CAPITOLUL III. ORGANELE ASOCIAŢIEI

Articolul 13. Organele Asociaţiei

(1) Organele Asociaţiei sînt:

a) adunarea generală; 

b) Consiliul de administraţie;

c) comisia de audit.

(2) Asociaţia poate crea comisii de soluţionare a litigiilor, precum şi alte comisii şi organe, care pot fi considerate drept necesare pentru activitatea Asociaţiei.

(3) Structura, drepturile şi obligaţiile organelor Asociaţiei sînt determinate de prezenta lege şi de statutul Asociaţiei. 

Articolul 14. Adunarea generală şi competenţele acesteia 

(1) Adunarea generală este organul suprem de conducere al Asociaţiei.

(2) De competenţa exclusivă a adunării generale ţine: 

a) definirea direcţiilor principale de activitate a Asociaţiei;

b) modificarea statutului;

c) modificarea limitelor ariei de deservire;

d) alegerea şi excluderea membrilor Consiliului de administraţie, comisiei de audit şi a comisiei de soluţionare a litigiilor; 

e) fixarea nivelului plăţilor şi obligaţiilor financiare care urmează să fie achitate de membri şi nonmembri, inclusiv nivelul sancţiunilor pecuniare; 

f) aprobarea dărilor de seamă financiare anuale, rapoartelor cu privire la venituri şi cheltuieli, bilanţului şi a raportului anual al Consiliului de administraţie; 

g) aprobarea bugetului şi planului financiar anual, a planului de exploatare şi întreţinere a sistemului de irigare; 

h) adoptarea organigramei şi regulamentelor interne ale Asociaţiei; 

i) adoptarea hotărîrilor cu privire la reorganizarea sau lichidarea Asociaţiei;

j) aprobarea vînzării, achiziţionării, gajării sau ipotecării oricărui teren sau infrastructuri aflate în proprietatea Asociaţiei, sau emiterii de obligaţiuni sau altor instrumente financiare şi contractării de împrumuturi, credite sau a altor angajamente financiare de către Asociaţie sau a specificării unor limite pentru acestea;

k) aprobarea planului de investiţii pe care Asociaţia intenţionează să le realizeze, inclusiv a investiţiilor în extinderea şi reabilitarea sistemului de irigare;

l) orice alte probleme pentru care statutul cere aprobarea adunării generale.

(3) Numărul de participanţi necesar pentru a considera reuniunea adunării generale drept una care întruneşte cvorumul se stabileşte prin statut. 

(4) Competenţa adunării generale  de adoptare a hotărîrilor, atribuită de prezenta lege sau de statutul Asociaţiei nu poate fi delegată unui alt organ al Asociaţiei.

Articolul 15. Componenţa adunării generale

(1) La adunarea generală participă reprezentanţii de sector aleşi de către membrii din fiecare sector, cu excepţia cazului în care numărul membrilor Asociaţiei este suficient de mic, ca să ofere posibilitate tuturor să participe la întrunirile adunării generale şi acest fapt este prevăzut în statutul Asociaţiei. 

(2) Statutul va:

a) specifica mandatul fiecărui reprezentant de sector, care nu va depăşi perioada de patru ani şi care poate fi reînnoită o singură dată;

b) specifica numărul reprezentanţilor de sector per sector, care va fi proporţional cu dimensiunea sectorului;

c) descrie procedurile pentru alegerea, înlocuirea şi excluderea reprezentanţilor de sector;

d) stipula modalitatea în care reprezentanţii de sector vor consulta membrii cu privire la problemele de pe agenda adunării generale şi cum le vor raporta rezultatele întrunirilor adunării generale;

e) specifica numărul de voturi care va fi exercitat de fiecare reprezentant al sectorului în cadrul întrunirilor adunării generale.

(3) Membrii Asociaţiei, care nu sînt reprezentanţi ai sectorului, au dreptul de a participa la întrunirile adunării generale, dar nu dispun de dreptul la vot. 

Articolul 16. Întrunirile adunării generale 

(1)  Adunarea generală se convoacă într-o întrunire ordinară cel puţin o dată pe an, conform stipulărilor din statut. 
(2)  Adunarea  generala  anuală se convoacă prin decizia  Consiliului de administraţie  şi  se întruneşte, în termen de cel mult 50 de zile  de  la expirarea  anului financiar ale cărui rezultate urmează să fie examinate de adunare.

(3) Adunarea  generala  extraordinară  se convoacă  de Consiliului de administraţie:

a) din iniţiativa Consiliului; 

b) la cererea comisiei de audit; 

c) la cererea membrilor Asociaţiei, care deţin cel puţin 20 la sută din numărul total de voturi ale membrilor acesteia; 
(4) Daca Consiliul de administraţie nu convoacă adunarea generala extraordinară, conform  prevederilor  alin.(3), aceasta se  convoacă  de comisia  de  audit, de membrii Asociaţiei menţionaţi la  alin.(3) lit.c) sau de unitatea de monitorizare şi supraveghere. 
(5) Preşedintele Asociaţiei,  cu  cel  puţin  15  zile  pînă  la întrunirea adunării generale extraordinare, înştiinţează despre aceasta fiecare membru al  Asociaţiei, în scris şi/sau publică avizul respectiv într-un organ de presă stabilit în statutul Asociaţiei.

(6) Înştiinţarea (avizul)  privind întrunirea adunării generale extraordinare conţine:

a)  locul, data, ora şi ordinea de zi a adunării;

b) locul, termenele şi orele de familiarizare a membrilor Asociaţiei cu materialele pentru ordinea de zi a adunării generale.

(7)  Ordinea de zi a adunării generale extraordinare se perfecteaza de  Consiliul de administraţie, ţinîndu-se  cont de propunerile subiecţilor, la cererea cărora adunarea generală extraordinară a fost convocată.

(8)  Întrunirile adunării generale sînt prezidate de preşedintele Consiliului de administraţie al Asociaţiei sau de către vicepreşedintele consiliului, în cazul absenţei preşedintelui. 

(9)  Hotărîrile adunării generale sînt adoptate prin vot, conform procedurilor stabilite de prezenta lege. 

(10)  Procedurile de votare pot  fi descrise în statut.

(11)  Procesele-verbale ale adunării generale trebuie să fie semnate de preşedintele şi secretarul Consiliului de administraţie, ştampilate şi păstrate în arhivele acesteia.

Articolul 17. Alocarea de voturi

(1) Statutul Asociaţiei prevede unul din următoarele principii de alocare a numărului de voturi unui membru al acesteia: 

a) fiecare membru are un singur vot; sau 

b) fiecărui membru i se alocă voturi proporţional cu dimensiunea terenului deţinut în cadrul ariei de deservire; sau 

c) fiecărui membru i se alocă voturi proporţional cu volumul plăţilor achitate Asociaţiei pe parcursul anului precedent.  

(2) Fiecare membru al Asociaţiei deţine cel puţin un vot şi nici un membru nu va deţine mai mult de 15% din numărul total de voturi dintr-un sector sau din întreaga arie de deservire.

(3) Membrul Asociaţiei nu participa la vot în cazul adoptării  de către adunarea generala a hotărîrii privind:

a) revocarea lui din funcţia eligibila in Asociaţie; sau

b) tragerea lui la răspundere fata de Asociaţie; sau

c)  încheierea unei tranzacţii, daca el este persoană interesată; sau

d) excluderea lui din Asociaţie.
(4) Membrii Consiliului de administraţie, ai comisiei de audit si  preşedintele Asociaţiei nu participa la vot în cazul adoptării hotărîrii  adunării generale privind aprecierea activităţii organului respectiv.
Articolul 18. Modul de adoptare a hotărîrilor adunării generale
(1) Hotărîrile  adunării  generale se adopta  cu  majoritatea  voturilor reprezentate în cadrul ei, privind:

a) modificarea  sau  completarea ordinii de zi anunţate a adunării generale;

b) modificarea  numărului  de  voturi de care dispune un  membru  al Asociaţiei;

c) modificarea cotizaţiei de membru şi al preţului apei livrate pentru irigare.

(3) Hotărîrile  adunării  generale se adopta   cu doua treimi din voturile reprezentate la adunarea generală, privind:

a)  reorganizarea sau  dizolvarea Asociaţiei;  

b)  modificarea statutului şi alte chestiuni prevăzute de statutul Asociaţiei.
Articolul 19. Procesul-verbal al adunării generale
(1) Procesul-verbal al adunării generale se întocmeşte pe parcursul adunării şi se perfectează în cel mult 7 zile de la încheierea acesteia, în cel puţin doua exemplare.

(2) La procesul-verbal al adunării generale se anexează:

a) decizia Consiliului  de administraţie privind convocarea adunării ori cererea  corespunzătoare  a  comisiei de audit sau  cererea  membrilor Asociaţiei care deţin cel puţin 20 la suta din numărul total de voturi ale membrilor Asociaţiei;

b) lista membrilor  Asociaţiei care  au dreptul sa  participe  la adunare şi care au participat la ea;

c) lista materialelor pentru ordinea de zi a adunării;

d) textele declaraţiilor,  propunerilor  si opiniilor  separate  ale membrilor Asociaţiei, la cererea acestora;

e) alte documente prevăzute de statutul Asociaţiei sau de însăşi adunarea generala.

(3) Orice observaţie la procesul-verbal se examinează la cea mai apropiata adunare generala. Toate modificările si completările la procesul-verbal al adunării generale sînt valabile, daca ele au urmat procedura de votare descrisă la art.18 al prezentei legi şi dacă sînt semnate de preşedintele si secretarul adunării.
Articolul 20. Sarcinile Consiliului de administraţie

(1) Consiliul de administraţie este responsabil de supravegherea corectitudinii funcţionării şi gestionării Asociaţiei între întrunirile adunării generale, în faţa căreia va fi responsabil.

(2) Competenţele Consiliului de administraţie sînt următoarele: 

a)  asigurarea implementării hotărîrilor adunării generale, bugetului şi planului de activitate; 

b)  monitorizarea performanţelor Asociaţiei;

c)  aprobarea încheierii contractelor, în conformitate cu bugetul şi planul de activitate aprobat;

d)  alegerea preşedintelui Consiliului din rîndurile membrilor săi;

e)  pregătirea agendei şi convocarea adunării generale; 

f) elaborarea proiectului bugetului, planului de activitate, raportului anual, regulamentelor interne şi altor documente, pentru a fi aprobate de către adunarea generală; 

g)  respectarea procedurilor activităţii Asociaţiei, conform prevederilor statutare;

h)  asigurarea respectării procedurilor financiare şi celor de evidenţă contabilă ale Asociaţiei;

i) alte chestiuni care pot fi determinare de adunarea generală sau specificate de statut sau de prezenta lege.

(3) Membrii Consiliului de administraţie realizează responsabilităţile lor de serviciu în modul cuvenit.  

Articolul 21. Componenţa Consiliului de administraţie

(1) Consiliul de administraţie este compus din cel puţin cinci persoane şi cel mult unsprezece persoane, toţi fiind din rîndurile Asociaţiei. Numărul concret de membri din cadrul Consiliului va fi specificat în statut.

(2) Membrii Consiliului de administraţie sînt aleşi de adunarea generală pentru un mandat de cel mult cinci ani. Termenele urmează să fie distribuite astfel încît în acelaşi an să nu expire mandatul a cel mult trei membri. 

(3) Un membru al Consiliului de administraţie nu poate deţine mai mult de două mandate succesive. După expirarea celui de-al doilea mandat succesiv,  membrul Consiliului de administraţie are dreptul să fie ales pentru al treilea mandat, doar dacă între al doilea şi  cel de al treilea mandat a trecut cel puţin un an.

(4) Statutul prevede că fiecare membru al Consiliului de administraţie va reprezenta unul sau mai multe sectoare din cadrul ariei de deservire şi un astfel de membru urmează să fie ales de către şi din rîndurile membrilor reprezentaţi. 

(5) Fiecare membru al Consiliului de administraţie va acţiona în interesele Asociaţiei şi va declara orice  interes personal financiar sau de altă  natură pentru 
(6) orice activitate supusă discuţiei la întrunirile Consiliului, fără a mai lua parte ulterior la discuţiile relevante. 

(7) Nici o persoană nu este eligibilă drept candidat pentru a fi ales în Consiliu, dacă persoana respectivă are datorii neachitate faţă de Asociaţie.

(8) Consiliul de administraţie va alege unul din membrii săi drept secretar al Asociaţiei. 

Articolul 22. Preşedintele Consiliului de administraţie

(1) Consiliul de administraţie alege un preşedinte şi un vicepreşedinte din rîndurile membrilor săi. 
(2) Preşedintele Consiliului de administraţie este în acelaşi timp şi preşedintele Asociaţiei. 

(3) Competenţele preşedintelui sînt următoarele: 

a) convocarea şi prezidarea întrunirilor Consiliului de administraţie şi adunării generale;
b) reprezentarea Asociaţiei în relaţiile cu persoanele terţe, în conformitate cu statutul; 
c) semnarea contractelor şi a altor documente legale, în conformitate cu rezoluţiile Consiliului de administraţie; 
d) exercitarea altor atribuţii, specificate în statut.
(4) Vicepreşedintele exercită atribuţiile preşedintelui, în cazul în care ultimul nu-şi poate exercita atribuţiile din cauza unor motive obiective.

Articolul 23. Întrunirile Consiliului de administraţie

(1) Consiliul de administraţie se întruneşte cel puţin o singură dată în fiecare lună sau mai des, în caz de necesitate.  

(2) Întrunirea Consiliului de administraţie se poate convoacă la solicitarea a cel puţin o treime din membrii săi.

(3) Cvorumul necesar pentru ca întrunirile Consiliului de administrare să fie considerate deliberative se stabileşte prin statutul Asociaţiei.

(4) Deciziile Consiliului de administraţie sînt adoptate prin consens, iar dacă nu se ajunge la un consens, prin votul majorităţii simple a celor prezenţi. 

(5) Consiliul de administraţie elaborează şi adoptă regulamentul său de activitate, iar procesele-verbale ale întrunirilor acestuia sînt perfectate şi păstrate de secretar.
Articolul 24. Comisia de audit 

1.  Comisia de audit efectuează supravegherea activităţii financiar-economice a Asociaţiei. Comisia de audit este formată din cel puţin trei persoane care sînt alese de adunarea generală din rîndul membrilor Asociaţiei, prin scrutin direct, pentru un termen de cel mult trei ani. Termenele urmează să fie distribuite astfel încît într-un singur an să expire cel mult un mandat. 

2.  Un membru al comisiei de audit nu poate fi în acelaşi timp şi membru al Consiliului de administraţie.

3.  Activităţile comisiei de audit şi atribuţiile acesteia sînt stabilite printr-un regulament aprobat de adunarea generală.

4.  Auditul activităţii financiar-economice a Asociaţiei este efectuat cel puţin o dată pe an la iniţiativa comisiei de audit.

5.  Consiliul de administraţie şi directorul Asociaţiei prezintă documentele cu privire la activitatea financiar-economică a Asociaţiei, la solicitarea comisiei de audit. 

6. Comisia de audit este responsabilă în faţa adunării generale, căreia îi  prezintă un raport anual cu privire la managementul financiar-economic al Asociaţiei. 

Articolul 25. Comisia de soluţionare a litigiilor
(1) Asociaţia poate dispune de o comisie de soluţionare a litigiilor, care este formată din cinci persoane, alese de adunarea generală, pentru un termen de patru ani. Membrii comisiei de soluţionare a litigiilor  aleg unul din membrii săi drept preşedinte al comisiei. Un membru al Consiliului de administraţie nu poate fi în acelaşi timp şi membru al comisiei de soluţionare a litigiilor.

(2) Comisia de soluţionare a litigiilor se ocupă de litigiile care ţin de utilizarea apei şi distribuirea apei între membrii Asociaţiei. 

(3) Un membru al Asociaţiei care consideră că un alt membru a încălcat statutul Asociaţiei, regulamentul intern sau orarul de irigare, poate să prezinte o plîngere în scris preşedintelui comisiei de soluţionare a litigiilor.

(4) După acceptarea plîngerii, preşedintele convoacă o audiere a comisiei de soluţionare a litigiilor, în termen de 10 zile de la primirea plîngerii. 

(5) Părţile implicate în litigiu vor participa la audiere, care va fi una publică şi va fi prezidată de preşedintele comisiei de soluţionare a litigiilor. 

(6) Comisia de soluţionare a litigiilor audiază probele tuturor părţilor la litigiu, care vor include dovezi documentare şi vor efectua inspecţii la faţa locului. Comisia se va întruni pentru deliberare în reuniune închisă şi va anunţa decizia, în termen de 10 zile calendaristice din ziua audierii. Dacă comisia de soluţionare a litigiilor consideră că plîngerea este nefondată, atunci plîngerea respectivă va fi respinsă. 

(7) Dacă comisia de soluţionare a litigiilor ajunge la concluzia că plîngerea este una întemeiată, atunci comisia poate lua decizia de a impune sancţiuni părţii acuzate, în conformitate cu statutul Asociaţiei.

(8) Decizia comisiei de soluţionare a litigiilor poate fi contestată în instanţa de judecată de drept comun.

Articolul 26. Prevederi comune cu privire la persoanele alese

(1) Membrii Consiliului de administraţie, ai comisiei de audit şi comisiei de soluţionare a litigiilor nu sînt angajaţi ai Asociaţiei şi nu primesc salariu, dar au dreptul la rambursarea cheltuielilor rezonabile, ce reies din realizarea funcţiilor lor şi pot, în conformitate cu bugetul Asociaţiei, să primească o indemnizaţie nominală.

(2) Membrii Consiliului de administraţie, ai comisiei de audit şi comisiei de soluţionare a litigiilor pot fi revocaţi, conform hotărîrii adunării generale, în caz de:

a)  neglijare serioasă a obligaţiilor de serviciu; 

b)  lipsei repetate de la întrunirile planificate; 

c)  condamnării pentru comiterea unei infracţiuni. 

(3) În cazul în care o persoană aleasă din cadrul Asociaţiei este revocată în cadrul unei întruniri a adunării generale, la întrunirea respectivă se va alege o altă persoană pentru funcţia vacantă.

Articolul 27. Directorul şi personalul executiv

(1) Asociaţia angajează un director şi alt personal executiv. 

(2) Directorul este numit în funcţie, în bază de concurs, de către Consiliul de administraţie şi trebuie să fie o persoană care dă dovadă de calificările necesare în domeniul irigării şi/sau agricol. Directorul Asociaţiei nu poate fi membru al acesteia.

(3) Directorul prezintă raportul în faţa Consiliului de administraţie  şi participă la întrunirile Consiliului, în cazul în care i se cere, dar nu participă la luarea deciziilor şi votare. 

(4) Consiliul de administraţie poate autoriza directorul să semneze contracte uzuale pînă la o anumită valoare specificată, limita cărora poate fi stabilită prin statutul sau regulamentele interne ale Asociaţiei. 

(5) Celălalt personal al Asociaţiei, inclusiv contabilul, este angajat, în bază de concurs, de către director, în conformitate cu bugetul şi organigrama adoptată de adunarea generală. 

(6) Directorul şi personalul executiv al Asociaţiei sînt angajaţi în conformitate cu legislaţia în domeniul muncii. 

(7) Un angajat al Asociaţiei nu poate fi în acelaşi timp şi reprezentant de sector sau funcţionar ales al aceleiaşi Asociaţii.

CAPITOLUL IV. MANAGEMENTUL FINANCIAR
Articolul 28. Sursele de venit ale Asociaţiei

(1)  Drept surse de venit ale Asociaţiei servesc:

a) cotizaţiile anuale de membru;

b) plăţile pentru livrarea apei, achitată de membrii Asociaţiei;

c) plăţile pentru irigare, achitate de nonmembri;

d) plăţile impuse membrilor pentru utilizarea proprietăţii deţinute de Asociaţie;

e) donaţii si/sau granturi; 

f) subvenţiile disponibile; 

g) dobînzile de întîrziere pentru datoriile neachitate Asociaţiei;

h) dobînzile pentru orice mijloacele financiare depuse de Asociaţie în conturi bancare sau echivalentul acestora;

i) mijloacele băneşti, parvenite din sancţiunile cu caracter pecuniar, aplicate de Asociaţie. 

(2) Asociaţia constituie un fond de rezervă, în care se vor vărsa toate surplusurile de venituri faţă de cheltuieli, care va fi utilizat pentru a plăti reparaţiile de urgenţă, îmbunătăţirile aduse infrastructurii de irigare utilizate de Asociaţie sau pentru a acoperi costurile pe termen lung de înlocuire sau reabilitare a infrastructurii respective. Fondul de rezervă urmează să fie depus pe un cont bancar purtător de dobîndă, pînă la survenirea momentului cînd mijloacele fondului în cauză devin necesare. 

Articolul 29. Cotizaţia anuală de membru 

(1) Asociaţia percepe o cotizaţie anuală de membru pentru a-şi acoperi costurile fixe, care este achitată de membrii săi la data sau înainte de data specificată în regulamentul intern, adoptat de adunarea generală.

(2) Suma cotizaţiei anuale achitate de fiecare membru este calculată în corelare cu dimensiunea terenului membrului respectiv proporţional cu suprafaţa totală a ariei de deservire şi drept cotă-parte din:

a) costurile de realizare a întreţinerii anuale a sistemului de irigare şi pregătire a acestuia pentru viitorul sezon de irigare, inclusiv costurile pentru curăţirea canalelor de desecare; 

b) obligaţia Asociaţiei de a achita plăţi datorate persoanelor pentru exploatarea sistemului de irigare şi/sau extragerea apei; 

c) salariile pentru personalul angajat şi alte costuri fixe ale Asociaţiei;

d) necesitatea de a face provizioane pentru fondul de rezervă al Asociaţiei. 

Articolul 30. Plata pentru livrarea apei

(1) Membrii Asociaţiei achită o plată volumetrică, reieşind din volumul de apă utilizat pentru irigare. 

(2) Plata pentru livrarea apei este calculată în baza costurilor Asociaţiei pentru exploatarea sistemului de irigare şi livrare a apei pentru irigare, inclusiv costurile pentru electricitate, care sînt achitate de Asociaţie în legătură cu livrarea apei. 

(3) Asociaţia fixează:


un tarif mediu unic pentru livrarea apei pentru întreaga suprafaţă a ariei de deservire; sau

tarife diferenţiate în funcţie de costul livrării apei către fiecare sector sau zonă din cadrul sectorului, utilizînd metode obiective şi imparţiale pentru a estima astfel de tarife diferenţiate.

(4) Fixînd tarife diferenţiate, Asociaţia nu va introduce disparităţi inechitabile în plăţile achitate per hectar sau per metru cub care ar depăşi costurile reale de livrare a apei către o anumită zonă.

Articolul 31. Plăţile pentru irigare achitate de persoanele care nu sînt membri ai Asociaţiei

Asociaţia are dreptul de a percepe o plată volumetrică pentru irigare de la persoanele care nu sînt membri ai Asociaţiei privind livrarea apei pentru irigare, în bază de contract, care poate fi cel mult de trei ori mai mare decît plata medie per metru cub, achitată de membrii Asociaţiei, ţinînd cont şi de nivelul cotizaţiilor de membru achitate de membrii Asociaţiei pe parcursul a trei ani precedenţi. 

Articolul 32. Registrele financiare şi  de evidenţa contabilă

Asociaţia ţine: 

a) planul care să indice aria de deservire;

b) registrul membrilor, care include descrierea suprafeţei şi localizarea terenurilor agricole ale fiecărui membru şi care urmează, dacă e necesar, să fie actualizat o dată la trei luni;

c) registrul cantităţilor de apă extrase sau primite de Asociaţie;

d) registrul cantităţilor de apă sau numărului de irigări;

e) registrul plăţilor achitate şi spre achitare;

f) registrul proceselor-verbale ale adunării generale şi ale Consiliului de administraţie;

g) registrul tranzacţiilor şi contractelor;

h) inventarierea mijloacelor; 

i) registrul inspecţiilor şi examinărilor sistemelor de irigare utilizate de Asociaţie; 

j) registrele de evidenţă contabilă;

k) registrul patrimoniului.

Articolul 33. Ţinerea evidenţei contabile

Asociaţia realizează evidenţa contabilă în conformitate cu legislaţia Republicii Moldova în domeniul contabilităţii. 

CAPITOLUL V. MONITORIZARE ŞI SUPRAVEGHERE

Articolul 34. Unitatea de monitorizare şi supraveghere 

(3) Unitatea de monitorizare şi supraveghere este constituită în cadrul organului de stat responsabil pentru problemele ce ţin de managementul irigării. 

(4) Unitatea de monitorizare şi supraveghere: 

a) oferă consultanţă şi asistenţă Asociaţiei cu privire la problemele de ordin legal, contabil şi tehnic;

b) realizează alte sarcini specificate în prezenta lege.

Articolul 35. Dările de seamă anuale

Asociaţia, în termen de 120 de zile de la finele anului său financiar, prezintă unităţii de monitorizare şi supraveghere darea de seamă anuală, în modul stabilit, împreună cu o copie a rapoartelor financiare.

Articolul 36. Supravegherea legală şi financiară

(1) Funcţionarul autorizat al unităţii de monitorizare şi supraveghere este în drept să inspecteze registrele Asociaţiei: 

a) la solicitarea în scris din partea a cel puţin 30 membri ai Asociaţiei respective care pretind existenţa unor incorectitudini în funcţionarea Asociaţiei; sau

b) în cazul în care, după analiza dării de seamă anuale sau a rapoartelor financiare ale Asociaţiei, în opinia directorului unităţii de monitorizare şi supraveghere, sînt constatate probe evidente de încălcări financiare sau legale.

(2)  În cazul în care, după inspectarea registrelor Asociaţiei, unitatea de monitorizare şi supraveghere consideră că trebuie să se efectueze un audit al Asociaţiei respective ea angajează o companie acreditată de audit pentru efectuarea auditului. 

(3)  Dacă drept rezultat al inspectării sau auditului, unitatea de monitorizare şi supraveghere constată probe de încălcări financiare sau faptul că Asociaţia n-a activat în corespundere cu prevederile prezentei legi, unitatea de monitorizare şi supraveghere poate solicita Consiliului de administraţie să convoace o întrunire extraordinară a adunării generale în cadrul căreia constatările unităţii de monitorizare şi supraveghere vor fi prezentate membrilor Asociaţiei. 

(4)  Dacă Consiliul de administraţie nu reuşeşte să convoace o întrunire a adunării generale în decurs de 30 de zile, unitatea de monitorizare şi supraveghere convoacă o astfel de întrunire de sine stătător.

Articolul 37. Registrul asociaţiilor

(1) Unitatea de monitorizare şi supraveghere creează şi ţine Registrul asociaţiilor.
(2)  Registrul conţine următoarele detalii cu privire la fiecare asociaţie:

a) denumirea şi sediul Asociaţiei; 

b) dimensiunea şi localizarea ariei de deservire;

c) numărul de membri ai Asociaţiei; 

d) numele, adresele şi numerele de telefon ale membrilor Consiliului de administraţie şi al preşedintelui; 

e) data prezentării celui mai recent raport financiar anual;

f) detalii cu privire la starea infrastructurii care constituie obiectul dreptului de proprietate de stat, transferate Asociaţiei.

(3) Datele din Registrul asociaţiilor sînt publice şi accesibile tuturor, în condiţiile şi în limitele prevăzute de legislaţia cu privire la accesul la informaţie, secretul de stat, secretul comercial, protecţia datelor personale, cu privire la registre, precum şi de tratatele internaţionale din domeniu la care Republica Moldova este parte. 

(4) Persoanele interesate au dreptul de a obţine informaţii din Registrul asociaţiilor pe parcursul orelor de lucru obişnuite ale unităţii de monitorizare şi supraveghere.

CAPITOLUL VI. INFRASTRUCTURA DE IRIGARE


Articolul 38. Transmiterea în folosinţă a infrastructurii de irigare – proprietate de stat

(1)  Organul de stat care gestionează infrastructura de irigare ce constituie obiectul dreptului de proprietate de stat transmite în folosinţă Asociaţiei infrastructura de irigare din cadrul ariei de deservire a Asociaţiei, la solicitarea în scris din partea Asociaţiei.

(2)  Transmiterea în folosinţă a infrastructurii de irigare se efectuează pentru o perioadă determinată de timp şi fără plată, în baza unui acord de transmitere în folosinţă gratuită (comodat), încheiat între organul de stat şi Asociaţie.

(3)  Fiecare acord de transmitere în folosinţă între Asociaţie şi organul de stat care gestionează infrastructura de irigare este încheiat conform unei forme aprobate şi care prevede: 

a) descrierea detaliată a părţilor de infrastructură care urmează să fie transmisă in folosinţă şi starea infrastructurii în cauză;

b) drepturile şi obligaţiile părţilor la acord; 

c) procedurile, dacă există, care trebuie urmate în ceea ce priveşte succesiunea transmiterii in folosinţă; 

d) prevederile cu privire la incetarea acordului.

Articolul 39. Supravegherea tehnică 

(1)  Unitatea de monitorizare şi supraveghere efectuează supravegerea tehnică a sistemului de irigare.

(2) Asociaţia prezintă informaţii cu privire la întreţinerea şi starea infrastructurii transmise în folosinţă, în forma aprobată de unitatea de monitorizare şi supraveghere.

(3) Unitatea de monitorizare şi supraveghere poate solicita prezentarea de către Asociaţie a informaţiei şi documentaţiei ce ţine de exploatarea şi întreţinerea infrastructurii – obiect al dreptului de proprietate de stat, care a fost transmisă în folosinţă Asociaţiei, în conformitate cu prevederile prezentei legi. 

(4)  Funcţionarul autorizat al unităţii de monitorizare şi supraveghere este în drept să inspecteze infrastructura transmisă în folosinţă, în conformitate cu prevederile prezentei legi, şi să solicite, în caz de necesitate, ca Asociaţia să realizeze anumite lucrări specifice de urgenţă în scopul:

a) prevenirii cauzării de daune sau alte prejudicii infrastructurii respective; sau 

b) prevenirii deteriorării proprietăţii de stat sau a proprietăţii persoanelor terţe.

(5) In cazul in care membrii Consiliului de administraţie nu prezintă, în termen de 30 de zile, informaţia solicitată în conformitate cu alin. 1 şi 2 din prezentul articol sau nu oferă acces la infrastructura de irigare, conform prevederilor alin. 3 din prezentul articol, vor  fi sancţionaţi potrivit legislatiei in vigoare.

Articolul 40. Utilizarea infrastructurii de irigare – proprietate comună pe cote-părţi 

(1) Decizia de constituire a Asociaţiei implică şi decizia majorităţii proprietarilor infrastructurii de irigare – proprietate comună pe cote-părţi din cadrul ariei de deservire, de a transfera în folosinţă infrastructura respectivă către Asociaţie, care o utilizează în numele membrilor săi.

(2) Deţinătorii de terenuri în cadrul ariei de deservire respectă următoarele reguli în privinţa părţilor din infrastructura de irigare – proprietate comună pe cote-părţi, situată pe aceste terenuri:

a) nu împiedică transportarea apei pentru irigare;

b) permit accesul temporar liber a personelor angajate sau reprezentanţilor Asociaţiei la aceste terenuri, pentru întreţinerea sau repararea infrastructurii respective, deţinînd dreptul de a primi compensaţie în cazul în care sînt provocate daune culturilor sau terenurilor lor agricole. 

CAPITOLUL VII. REGIMUL DREPTURILOR 
ASUPRA PROPRIETŢII UNUI TERŢ
Articolul 41. Principii generale

(1) Asupra terenurilor şi altor bunuri proprietate privată, Asociaţia, cu acordul proprietarilor sau altor deţinători legali, în condiţiile legii, pe durata lucrărilor de construire, reabilitare, retehnologizare, de exploatare şi de întreţinere a sistemelor de irigare, beneficiază de următoarele drepturi:

a) de uz (folosinţă) asupra terenului pentru executarea lucrărilor necesare construirii, reabilitării sau retehnologizării sistemelor de irigare;
b) de uz (folosinţă) asupra terenului pentru asigurarea funcţionării normale a sistemelor de irigare prin efectuarea reviziilor, reparaţiilor şi a altor intervenţii necesare;
c) de servitutea de trecere subterană sau de suprafaţă a terenului pentru executarea lucrărilor la locul de amplasare a sistemelor de irigare cu ocazia intervenţiei în scopul retehnologizării, reparaţiei, reviziei şi înlăturării consecinţelor avariilor, precum şi pentru accesul la locul lor de amplasare;
d) de acces la terenul unde se află sistemele de irigare.
(2) Asociaţia este obligată să notifice în scris proprietarul sau deţinătorul terenurilor sau al bunurilor despre executarea, conform planului, a lucrărilor la sistemele de irigare.
(3) La încetarea exercitării drepturilor prevăzute la alin.(1) al prezentului articol, Asociaţia este obligată să asigure eliberarea terenului şi repunerea lui în situaţia iniţială.
(4) Asociaţia este obligată să se folosească cu bună-credinţă de drepturile prevăzute la alin.(1) al prezentului articol şi să plătească proprietarului sau deţinătorului de teren sau de alte bunuri proprietate privată despăgubirea cuvenită pentru pagubele produse la efectuarea lucrărilor menţionate, inclusiv în cazul înlăturării consecinţelor avariilor.
Articolul 42. Dreptul de uz (folosinţă) asupra proprietăţii unui terţ

(1) Dreptul de uz (folosinţă) asupra terenului pentru executarea lucrărilor necesare construirii, reabilitării sau retehnologizării sistemelor de irigare, pentru exploatarea şi întreţinerea sistemelor de irigare, prin efectuarea reviziilor, a reparaţiilor şi a altor intervenţii necesare, în scopul asigurării funcţionării lor normale, se stabileşte printr-un acord încheiat cu proprietarul sau deţinătorul terenului pe durata executării lucrărilor, iar, după caz, pe toată durata de funcţionare a sistemelor de irigare, iar exercitarea lui se face ori de cîte ori este nevoie pentru asigurarea funcţionării normale a sistemelor de irigare. În  cazul în 
care proprietarul sau deţinătorul terenului îşi exprimă intenţia de a deveni membru al Asociaţiei, acest Acord este semnat la data admiterii acestuia în Asociaţie. La exercitarea dreptului menţionat, Asociaţia poate, cu acordul prealabil al proprietarului sau deţinătorului terenului:
a) să depoziteze sau să îndepărteze materiale, echipamente, utilaje şi instalaţii, necesare executării  lucrărilor, pentru întreţinere, revizie, reparaţie şi pentru alte intervenţii, necesare asigurării funcţionării normale a sistemelor de irigare;
b) să instaleze utilaje şi să lucreze cu acestea;
c) să afecteze culturi, plantaţii sau alte amenajări existente şi să restrîngă activităţi ale proprietarului în măsura şi pe durata strict necesară în vederea executării activităţilor de întreţinere, de revizii, de reparaţii sau de alte intervenţii pentru asigurarea funcţionării normale a sistemelor de irigare.
(2) Dreptul de uz (folosinţă) prevăzut la alin.(1) al prezentului articol încetează la expirarea termenului stabilit pentru executarea lucrărilor sau înaintea acestui termen, la data finisării anticipate a lucrărilor sau la data sistării acestora. Oricare dintre aceste situaţii trebuie notificată de îndată proprietarului sau deţinătorului terenului.
Articolul 43. Servitutea de trecere subterană sau de suprafaţă a terenului unui terţ

Servitutea de trecere subterană sau de suprafaţă a terenului cuprinde dreptul privind executarea lucrărilor de construcţie la sistemele de irigare, precum şi accesul la ele pentru intervenţii, reparaţii, revizii, retehnologizări, întreţinere şi exploatare, în condiţiile legii.

CAPITOLUL VIII. PREVEDERI FINALE
Articolul 44. Reînregistrarea şi reorganizarea  persoanelor juridice care exploatează sisteme de irigare

Persoanele juridice existente la data intrării în vigoare a prezentei legi şi care au fost constituite pentru exploatarea şi întreţinerea colectivă a sistemelor de irigare, în întregime sau în parte, fără a ţine cont de forma lor organizaţional-legală urmează, în termen de şase luni de la intrarea în vigoare a prezentei legi, să se reînregistreze drept asociaţii.

Articolul 45. Încetarea activităţii 

(1) Asociaţia îşi încetează activitatea prin reorganizarea sau dizolvarea ei, conform legislaţiei în vigoare şi statutului acesteia.
(2) Asociaţia poate fi dizolvată în baza unuia din următoarele temeiuri: 

a) sarcinile pentru care a fost creată nu mai există sau nu mai pot fi realizate în mod practic; 

b) existenţa sa în continuare nu mai este necesară pentru orice alte motive;

c) alte temeiuri prevăzute de legislaţia Republicii Moldova. 

(3) Cererea cu privire la dizolvarea Asociaţiei în cazul în care sînt întrunite temeiurile specificate în alin.1 al prezentului articol se coordonează cu unitatea de monitorizare şi supraveghere. 

Preşedintele Parlamentului 

NOTĂ INFORMATIVĂ

PRIVIND PROIECTUL LEGII

PRIVIND ASOCIAŢIILE URILIZATORILOR DE APĂ PENTRU IRIGARE
1. Argumentarea necesităţii elaborării Legii privind Asociaţiile utilizatorilor de apă pentru irigare.

Proiectul Legii privind Asociaţiile utilizatorilor de apă pentru irigare reprezintă un act legislativ nou care va reglementa principiile şi procedurile de creare, organizare şi activitate a Asociaţiilor utilizatorilor de apă pentru irigare, domenii nereglementate până în prezent.

      Agricultura Republicii Moldova se află într-o situaţie deplorabilă. Una din cauzele acestei situaţii este utilizarea redusă a irigaţiei în scopul sporirii eficienţei activităţilor agricole. Diminuarea folosinţei apei pentru irigaţie, în raport cu utilizarea ei până la colapsul URSS, constituie circa 85%.

       Diminuarea suprafeţelor irigate este cauzată de mai mulţi factori, unul dintre care este starea tehnică a sistemelor de irigaţie. 

       În rezultatul privatizării, unele componente ale sistemelor de irigaţie au fost repartizate ca cotă valorică, iar o altă parte, deşi de iure constituie proprietate publică, de facto a rămas fără supraveghere, a fost devastată şi, fără lucrări de menţinere, a devenit inoperabilă.

        După cum a demonstrat practica anilor precedenţi menţinerea acestor sisteme în stare de funcţionare sub administrarea autorităţilor publice, este costisitoare şi ineficientă. Deşi o mare parte a proprietarilor de terenuri din zona sistemelor de irigaţie nu sunt disponibili să finanţeze restabilirea acestor sisteme (inclusiv din lipsa de resurse financiare), o bună parte din ei ar folosi irigaţia în cazul existenţei unui sistem funcţional de irigare.

Una din posibilităţile de soluţionare a acestei probleme ar fi restabilirea sistemelor de irigaţie şi transmiterea lor cu drept de folosinţă gratuită nemijlocit utilizatorilor de apă pentru irigaţie. Astfel, cei ce utilizează aceste sisteme ar fi şi cei responsabili de menţinerea lor în stare funcţională, prin aceasta devenind direct responsabili de formarea costului serviciului livrat. Această modalitate de întreţinere şi folosire a sistemelor de irigaţie este practicată de majoritatea ţărilor (Izrail, SUA, Armenia, Kârgâstan, România, etc.)

Având în vedere specificul şi capacităţile sistemelor de irigaţie, ele sunt date în folosinţă nu unui agent economic, ci unei Asociaţii a utilizatorilor de apă pentru irigare. Orice utilizator de apă din aria de deservire a sistemului de irigaţie are dreptul de a deveni membru al Asociaţiei utilizatorilor de apă pentru irigaţie, organizată în baza acestui sistem.


La momentul actual în legislaţia Republicii Moldova nu există un act legislativ care ar reglementa procedura de constituire, activitate şi dizolvare (lichidare) a unor organizaţii constituite de utilizatorii de apă pentru irigaţie care beneficiază de serviciile unui sistem de irigaţie cu o arie relativ mare de cuprindere din punct de vedere al numărului de beneficiari.

Actul legislativ, care ar reglementa acest domeniu, va trebui să asigure (i) integritatea sistemelor de irigaţie; (ii) asigurarea echitabilă a intereselor tuturor utilizatorilor din aria de cuprindere a sistemului de irigaţie; (iii) mecanismul de întreţinere (reparaţii, modernizare, pază, etc.) a sistemului de irigare în stare funcţională; (iv) mecanismul de transmitere a proprietăţii publice a statului către Asociaţia utilizatorilor de apă cu drept de folosinţă gratuită şi (v) posibilitatea statului de a interveni în cazul întreţinerii nesatisfăcătoare a acestor sisteme sau a dizolvării Asociaţiei utilizatorilor de apă pentru irigare.

2. Tezele de bază ale Legii
Capitolul I. Dispoziţii generale

Capitolul II. Calitatea de membru şi constituirea Asociaţiei

Capitolul III. Organele Asociaţiei

Capitolul IV. Managementul financiar

Capitolul V. Monitorizare şi supraveghere

Capitolul VI. Infrastructura de irigare

Capitolul VII. Regimul drepturilor asupra proprietăţii unui terţ

Capitolul VIII. Prevederi finale

Capitolul I Dispoziţii generale cuprinde 5 articole in care sunt date noţiunile principale utilizate în textul Legii, scopul şi sarcinile Asociaţiei precum şi principiile activităţii acesteia. Sarcinile de bază ale Asociaţiei sunt gestionarea, întreţinerea şi exploatarea sistemului de irigaţie în baza căruia este constituită şi livrarea apei pentru irigaţie membrilor Asociaţiei precum şi terţilor. Principiile de activitate ale Asociaţiei sunt: principiul ne-discriminării, principiul transparenţei şi participării, principiul imparţialităţii şi echităţii, principiul utilizării raţionale a resurselor de apă şi principiul recuperării depline a costurilor.

Capitolul II Calitatea de membru şi constituirea Asociaţiei cuprinde 7 articole care pot fi grupate în două compartimente: articolele care se referă la calitatea de membru şi articolele ce se referă la constituirea Asociaţiei. Membru al Asociaţiei poate deveni orice persoană fizică sau juridică care deţine drept de proprietate sau drept de folosinţă pe un termen mai mare de 3 ani asupra terenurilor ce se află în aria de deservire a Asociaţiei. Legea include prevederi privind drepturile şi obligaţiile membrilor Asociaţiei, procedurile de aderare şi condiţiile de încetare a calităţii de membru.

Al doilea grup de articole se referă la modul de constituire şi înregistrare a Asociaţiei. Legea enumeră lista documentelor necesare pentru constituirea Organizaţiei, procedurile de constituire şi de înregistrare. Principala prevedere o constituie necesitatea ca la adunarea de constituire Statutul să fie votat de 50%+1 din potenţialii membri ai asociaţiei care deţin cel puţin 50%+1 din terenurile cuprinse în cadrul ariei de deservire a Asociaţiei

Capitolul III Organele Asociaţiei cuprinde 15 articole şi se referă la structura organelor, subordonarea ierarhia, funcţiile principale, modul de formare şi funcţionare a organelor colective. Organele Asociaţiei sunt: Adunarea Generală, Consiliul de Administrare şi Comisia de Audit. Legea de asemenea prevede şi posibilitatea facultativă a formării Comisiei de soluţionare a litigiilor şi desemnarea unui Director.

Capitolul IV Managementul Financiar cuprinde 6 articole, care se referă la sursele de venit ale Asociaţiei, mărimea cotizaţiei anuale de membru, calcularea costului apei livrate membrilor şi terţilor, registrele financiare şi evidenţa contabilă. 

Capitolul V Monitorizare şi Supraveghere cuprinde 4 articole şi se referă la constituirea în cadrul organului de stat responsabil pentru problemele ce ţin de managementul irigării a Unităţii de Monitorizare şi Supraveghere. În cea mai mare parte funcţiile Unităţii se referă la controlul financiar al activităţii Asociaţiei şi ţinerea registrului Asociaţiilor.

Capitolul VI  Infrastructura de Irigare cuprinde 3 articole şi se referă la transmiterea în folosinţa Asociaţiei a sistemelor de irigaţie proprietate publică de stat, folosirea de către Asociaţie a segmentelor care au fost distribuite ca cotă valorică la restructurarea gospodăriilor agricole şi drepturile Unităţii de Monitorizare şi supraveghere de a monitoriza starea tehnică a sistemelor de irigaţie şi de a interveni în cazurile când starea acestora degradează.

Capitolul VII Regimul drepturilor asupra proprietăţii unui terţ cuprinde 3 articole şi reglementează drepturile de servitut şi de acces pe terenurile proprietate privată în scopul executării lucrărilor de construire, reabilitare, retehnologizare, de exploatare şi de întreţinere a sistemelor de irigare

Capitolul Prevederi Finale cuprinde 2 articole care se referă la reînregistrarea, reorganizarea şi încetarea activităţii Asociaţiei,.  

3. Cheltuieli financiare
Implementarea Legii nu necesită resurse financiare considerabile. Va fi necesar de alocat resurse bugetare pentru salarizarea şi activitatea Unităţii de Monitorizare şi Supraveghere, însă numărul salariaţilor acestei Unităţi nu va depăşi 3-4 persoane. Aceste surse vor fi acoperite pe deplin din veniturile bugetare plătite ca impozit pe venit, TVA, creşterea numărului de locuri de muncă care vor apărea în rezultatul intensificării activităţilor agricole şi cultivarea culturilor cu valoare adăugată sporită.

În plus, o parte a sistemelor de irigare vor fi reabilitate din contul ajutorului financiar nerambursabil, acordat de Guvernul SUA în cadrul Programului COMPACT. De asemenea, programul respectiv va suporta şi cheltuielile ce implică crearea Asociaţiilor Utilizatorilor de Apă pentru Irigare care vor fi create în baza sistemelor reabilitate de proiect.

Conform prevederilor Acordului Compact adoptarea si publicarea Legii cu privire la asociaţiile utilizatorilor de apa este o pre-condiţie pentru începerea lucrărilor de proiectare detaliata a lucrărilor de reabilitare a CSI.

 

Înregistrarea AUA si publicarea noii Legi a apelor este o condiţie-precedent pentru începutul lucrărilor de reconstrucţie a sistemelor de irigare.

Ministru                                                                                  Gheorghe Şalaru

